Diari Oficial de la Generalitat Valenciana


Sumari del DOGV 3633, del 25-11-1999 (1999/9831)

ORDRE de 9 de novembre de 1999, del conseller d'Obres Públiques, Urbanisme i Transports, per la qual s'estableixen les relacions entre la Conselleria i l'Entitat Pública de Sanejament d'Aigües Residuals de la Comunitat Valenciana per a la realització d'obres d'infraestructures de proveïment d'aigua.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/11/09/(1)/dof/vci/html**

### Dades del document

Número de DOGV
:   3633

Data del DOGV
:   25-11-1999

Secció del DOGV
:   I. DISPOSICIONS GENERALS

Número del document
:   1999/9831


Data del document
:   09-11-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * Entitat Pública de Sanejament d'Aigües Residuals de la Comunitat Valenciana
    * Conselleria Obres Públiques, Urbanisme i Transports
    * obres públiques
    * empresa pública
    * legislació
    * subministrament d'aigua
    * cooperació administrativa

ORDRE de 9 de novembre de 1999, del conseller d'Obres Públiques, Urbanisme i Transports, per la qual s'estableixen les relacions entre la Conselleria i l'Entitat Pública de Sanejament d'Aigües Residuals de la Comunitat Valenciana per a la realització d'obres d'infraestructures de proveïment d'aigua. [1999/A9831]
  
La Llei 2/1992, de 26 de març, de Sanejament d'Aigües Residuals de la Comunitat Valenciana, atribueix a l'Entitat Pública de Sanejament, entre altres funcions, la d'executar les obres de sanejament i depuració que l'administració de la Generalitat determine, així com aquelles altres que li puguen encomanar les entitats locals o altres organismes.
  
Per la seua part, l'article 14.2 de la Llei 2/1992 determina que la relació de l'Entitat de Sanejament amb la Generalitat Valenciana es farà per mitjà de la Conselleria d'Obres Públiques, Urbanisme i Transports.
  
Per això, la relació entre l'Entitat Pública de Sanejament i la Conselleria d'Obres Públiques, Urbanisme i Transports en l'execució dels sistemes públics de sanejament i depuració es regeix per l'Ordre d'1 d'abril del conseller d'Obres Públiques, Urbanisme i Transports (DOGV núm. 2.001 de 08. 04.1993).
  
La Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV núm. 3.404 de 13.12.1998), amplia les competències de l'esmentada entitat pública i la faculta en el capítol IX «De la modificació de la Llei 2/1992, de 26 de març, de Sanejament d'Aigües Residuals de la Comunitat Valenciana» a realitzar també obres d'infraestructures per al proveïment d'aigua de caràcter general.
  
En aquest sentit, per mitjà del Decret 7/1999, de 17 de maig, del Govern Valencià, es va modificar l'estatut de l'Entitat de Sanejament (aprovat pel Decret 170/1992, del Govern Valencià) per a incorporar en l'objecte d'aquesta la realització d'obres de proveïment d'aigua.
  
Per tot això, és necessari una vegada més ?aquesta vegada quant a la realització d'obres d'infraestructures públiques de proveïment d'aigua d'interés comunitari?, la regulació de les relacions entre l'Entitat de Sanejament i la Conselleria d'Obres Públiques, Urbanisme i Transports.
  
Amb aquesta finalitat, la present ordre estableix els mecanismes de relació que calguen per a optimitzar els recursos d'ambdues institucions, amb vista a la realització d'infraestructures públiques de proveïment d'aigua d'interés comunitari, a fi d'aconseguir la major eficàcia en el compliment dels seus fins.
  
Per tot això, d'acord amb la proposta efectuada pel Consell d'Administració de l'Entitat Pública de Sanejament d'Aigües Residuals de la Comunitat Valenciana de 29 d'octubre de 1999, i de conformitat amb les atribucions que em confereixen els articles 14.2 de la Llei 2/1992, de 26 de març, i 35.e i 44 de la Llei 5/1983, de 30 de desembre, de Govern Valencià,
  
ORDENE
  
Article 1. Objecte
  
La present ordre té per objecte establir les relacions entre la Conselleria d'Obres Públiques, Urbanisme i Transports i l'Entitat Pública de Sanejament d'Aigües Residuals de la Comunitat Valenciana (abreujadament Entitat de Sanejament), quant als diferents aspectes (redacció i aprovació de projectes, licitació i execució d'obres, finançament, etc.) vinculats amb la realització d'obres d'infraestructures públiques de proveïment d'aigua.
  
Als efectes d'aquesta ordre, es consideren infraestructures de proveïment d'aigua les instal·lacions públiques subjectes a la captació, presa d'aigua o brollador, al seu tractament o potabilització, així com al seu transport, conducció o adducció fins als dipòsits de capçalera o punts de connexió d'un o més sistemes municipals de subministrament d'aigua en baixa.
  
Article 2. Obres d'infraestructures de proveïment d'aigua
  
En els casos en què la conselleria encomane a l'Entitat de Sanejament l'execució d'obres d'infraestructures públiques de proveïment d'aigua, les relacions entre la conselleria i l'entitat queden regulades de la manera que s'exposa a continuació:
  
Correspon a la conselleria:
  
a) La redacció i aprovació definitiva d'estudis, avantprojectes, plecs de bases i projectes de licitació, així com el pagament de les obligacions econòmiques derivades d'aquella.
  
b) L'aprovació definitiva dels projectes de construcció, de conformitat amb el que estableix la Llei 2/1992 i la seua modificació per la Llei 10/1998.
  
c) Una vegada aprovats definitivament els plecs de bases o projectes, la conselleria ho comunicarà a l'entitat i li traslladarà els expedients oportuns a fi que aquesta inicie o continue els tràmits necessaris per a la contractació i execució de les obres.
  
D'altra banda, correspon a l'entitat:
  
- La licitació, adjudicació, execució, resolució d'incidències contractuals, recepció i liquidació de les obres, i qualssevol altres facultats atribuïdes per la legislació contractual a l'òrgan de contractació, sense perjudici del que estableix aquest article.
  
- El pagament de les obligacions econòmiques derivades del que s'ha exposat anteriorment.
  
A més, la conselleria posarà els seus mitjans tècnics a disposició de l'entitat i l'ajudarà en tots aquells aspectes que calguen per a la bona execució de les obres d'infraestructures públiques de proveïment d'aigua encomanades. Amb aquesta finalitat, la conselleria:
  
- Expropiarà, si cal, els terrenys necessaris per a l'execució de les obres, prèvia tramitació de la declaració d'utilitat pública o interés social d'aquestes.
  
- Informarà tècnicament sobre les ofertes presentades per a l'execució de les obres, amb caràcter previ a la seua selecció provisional o a la seua adjudicació per l'entitat, segons corresponga.
  
- Dirigirà l'execució de les obres i visarà les oportunes certificacions prèviament al seu pagament per l'entitat.
  
- Informarà tècnicament sobre qualsevol incidència que es produïsca en relació amb les obres (modificats, complementaris d'obra, liquidacions, etc.), i redactarà, supervisarà i aprovarà els projectes a què puguen donar lloc.
  
- Assistirà l'entitat en l'acte de recepció de les obres.
  
Article 3. Relacions d'informació entre la conselleria i l'entitat
  
La Conselleria d'Obres Públiques, Urbanisme i Transports i l'Entitat de Sanejament d'Aigües Residuals de la Comunitat Valenciana es mantindran constantment i recíprocament informades sobre l'estat de tramitació i execució de les obres d'infraestructures públiques de proveïment d'aigua que es porten a terme en el marc de la present ordre.
  
Article 4. Vigència
  
Aquesta ordre mantindrà la seua vigència fins al complet acabament de les infraestructures públiques de proveïment d'aigua que emprenga la Generalitat Valenciana.
  
DISPOSICIÓ FINAL
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 9 de novembre de 1999
  
El conseller d'Obres Públiques, Urbanisme i Transports,


Còpia Permalink ELI